b'\n_START_ARTICLE_\nSoninkes\n_START_SECTION_\nEtimologia\n_START_PARAGRAPH_\nEs designen a si mateixos sonink\xc3\xa9, paraula que en realitat \xc3\xa9s la forma singular de soninko, per\xc3\xb2 tamb\xc3\xa9 se\'ls coneix pels noms que els han donat els seus ve\xc3\xafns w\xc3\xb2lof sarakhoul\xc3\xa9 (que significa literalment persona blanca i era com els soninke deien als francesos quan van arribar a colonitzar la regi\xc3\xb3), s\xc3\xb3n anomenats Marakas pels bambara, wangara pels mandinga, songhai pels wakor\xc3\xa9, aswanik pels d\'Assuan o Toubaka\xc3\xaf. Tamb\xc3\xa9 inclouen els subgrups Maraka i Wangara.\n_START_SECTION_\nGeografia\n_START_PARAGRAPH_\nEls soninkes viuen avui a tot l\'\xc3\x80frica Occidental. Es mantenen especialment al voltant de la terra de l\'exImperi de Ghana, ocupant un territori d\'uns 800\xc2\xa0km d\'est a oest des de la Vall Mitj\xc3\xa0 del riu Senegal._NEWLINE_La majoria dels soninkes viuen a l\'oest de Mali i a la frontera del pa\xc3\xads amb Senegal, entre Nara i Nioro du Sahel._NEWLINE_Segons el cens de 1988 al Senegal, els soninkes eren 113.184, un 1,7% d\'una poblaci\xc3\xb3 total del pa\xc3\xads estimada en 6.773.417 habitants. La recerca de feina sota l\'etapa de Fran\xc3\xa7a colonial, va portar a molts soninkes a construir comunitats a Dakar i en altres grans ciutats d\'\xc3\x80frica._NEWLINE_A Maurit\xc3\xa0nia, viuen al sud en les regions de Guidimakha i Gorgol, al llarg de la vall del riu Senegal. S\xc3\xb3n sens dubte els majors cultivadors del pa\xc3\xads._NEWLINE_Cal destacar que hi va haver una gran di\xc3\xa0spora fora d\'\xc3\x80frica, sobretot a la regi\xc3\xb3 de Par\xc3\xads. A la d\xc3\xa8cada dels 70, els soninkes representaven gaireb\xc3\xa9 el 70% de la poblaci\xc3\xb3 subsahariana emigrant a Fran\xc3\xa7a.\n_START_SECTION_\nHist\xc3\xb2ria\n_START_PARAGRAPH_\nEls soninkes van ser els fundadors de l\'Imperi de Ghana-tamb\xc3\xa9 conegut amb el nom de Wagadu -, situat al sud del S\xc3\xa0hara a la vall mitjana del riu Senegal. La seva fundaci\xc3\xb3, d\'acord amb la tradici\xc3\xb3 oral dels soninkes, es deu a una figura llegend\xc3\xa0ria, Igo Khass Dingka (que significa "home gran i vell"), qui procedia de la regi\xc3\xb3 d\'Assuan a Egipte, d\'aqu\xc3\xad el nom Aswanik, segons el qual s\xc3\xb3n nomenats soninkes.\n_START_SECTION_\nLlegendes\n_START_PARAGRAPH_\nL\'ancestre dels soninkes, Dingka, pertanyia a la noblesa d\'Egipte i era tinent del fara\xc3\xb3. Quan Dingka va arribar a l\'oest d\'\xc3\x80frica, a la regi\xc3\xb3 que avui ocupen Mali, Maurit\xc3\xa0nia i Senegal, es va trobar amb una naci\xc3\xb3 d\'agricultors, els Karos, a qui juntament amb els seus seguidors va aconseguir dominar, gr\xc3\xa0cies al fet que les seves tropes eren excel\xc2\xb7lents genets i estaven armats amb llances, espases i escuts de ferro._NEWLINE_Explica la llegenda que a la regi\xc3\xb3 regnava una serp de set caps anomenada Bida amb la qual va haver de negociar Igo Khass Dingka per instal\xc2\xb7lar l\'estat Wagadou. La serp va acceptar deixar el seu imperi amb la condici\xc3\xb3 que li fos lliurada cada set anys, la noia m\xc3\xa9s bella de Wagadou. Antigament, els soninkse consideraven que calia sacrificar una persona per fundar un poble._NEWLINE_Pel pacte amb la serp, aquesta donaria a Wagadou la riquesa, l\'or i la pluja per als conreus. Igo Khass Dingka \xc3\xa9s l\'avantpassat dels cognoms soninkes Wague, Diaby, Gassama, Doucour\xc3\xa9, Cisse, Sylla, Tandia, Sokhona, Tour\xc3\xa9, Diane, Beret, Sakho Baradji i Bakhayokho.\n_START_SECTION_\nExpansi\xc3\xb3 i caiguda de l\'Imperi\n_START_PARAGRAPH_\nL\'Imperi de Ghana va controlar, a partir del segle\xc2\xa0viii, el comer\xc3\xa7 transsahari\xc3\xa0 i el seu apogeu va arribar als segles IX i X._NEWLINE_Al segle XI, despr\xc3\xa9s de diverses invasions almor\xc3\xa0vides vingudes del Nord, l\'imperi es va afeblir progressivament fins a la seva caiguda definitiva al segle\xc2\xa0xiii i es va iniciar una \xc3\xa8poca de di\xc3\xa0spora per tota la regi\xc3\xb3 de l\'\xc3\x80frica occidental. A causa de la persecuci\xc3\xb3 per part dels berbers, al segle VIII, el poble soninke emigrar cap al sud dispersant-se per territoris molt distants els uns dels altres el que fa que en l\'actualitat no ocupin un territori definit sin\xc3\xb3 barrejats amb molts altres pobles. Van donar lloc a m\xc3\xa9s \xc3\xa8tnies com els bozo, descendents dels sarakhoul\xc3\xa9s dispersos a partir del segle XII, que es van convertir en pescadors al riu N\xc3\xadger._NEWLINE_Mitjan\xc3\xa7ant la dispersi\xc3\xb3, van estendre l\'Islam, ja que eren un dels primers pobles islamitzats de l\'\xc3\x80frica subsahariana. El viatge \xc3\xa9s una tradici\xc3\xb3 entre els soninkes, que explica tots els seus moviments.\n_START_SECTION_\nAltres fundacions\n_START_PARAGRAPH_\nEls tres grups Soninke principals s\xc3\xb3n els Marka, Nono i Azer. Altres grups importants s\xc3\xb3n els Sisse, Drame, Sylla i Kante. Alguns dels grups soninke s\'han anat diluint al llarg dels segles pels seus matrimonis mixtes amb els wolof, serer i malinke._NEWLINE_Encara que les tradicions orals parlen sobretot dels soninkes de Wagadu, pel que sembla, els soninkes van formar altres regnes prestigiosos a la regi\xc3\xb3, com Kaarta, Gajaaga i Gidimaxa. Cadascun d\'aquests regnes era governat pel "tunka" o rei, l\'\xc3\xbanic que era el "propietari o mestre de la for\xc3\xa7a, del poder", el "fankama"._NEWLINE_Ells van crear, igualment, el regne de Galam al Senegal, a la vall del riu Senegal, era un antic regne que es trobava al sud de Fouta-Toro i l\'est del regne de Djolof. El regne va ser diverses vegades convertit en esclau pels Djolof en l\'\xc3\xa8poca en qu\xc3\xa8 aquests constitu\xc3\xafen un imperi, pels Fouta-Toro i pel regne bambara de Kaarta. Vivien de l\'agricultura i del comer\xc3\xa7 de la goma ar\xc3\xa0biga i de l\'or. Galam era el lloc de comer\xc3\xa7 d\'esclaus m\xc3\xa9s important de Senegal, els soninkes posse\xc3\xafen esclaus berbers. Poques vegades oferien els seus propis esclaus als negrers francesos, els lliuraven els capturats en els pa\xc3\xafsos ve\xc3\xafns.\n_START_SECTION_\n\xc3\x88poca contempor\xc3\xa0nia\n_START_PARAGRAPH_\nA l\'inici del segle\xc2\xa0xix els wangares de Yandoto i de Kurmin Dan Ranko van refusar donar suport a la crida al gihad d\'Osman Dan Fodio i les dues poblacions foren destru\xc3\xafdes. Als anys 1880 les poblacions de Wa i Nasa (a la moderna Ghana) foren saquejades per Babutu, senyor de la guerra dels Zabarima, i uns deu anys despr\xc3\xa9s les forces de l\'almami Samori Tur\xc3\xa9 van massacrar als ulemes de Kong i de Buna (a la Costa d\'Ivori); els wangara van veure als colonialistes francesos com alliberadors i es van adaptar f\xc3\xa0cilment a la nova administraci\xc3\xb3 tant francesa com brit\xc3\xa0nica i tamb\xc3\xa9 als governs de la independ\xc3\xa8ncia. Hi ha wangares o soninkes a les modernes Ghana, Costa d\'Ivori i Burkina Faso que s\'anomenen juula, diula o wangara, i parlen el mandekan per tenir origen a Mande Kaba. Tenen un fort esperit d\'empresa.\n_START_SECTION_\nOrganitzaci\xc3\xb3 social i pol\xc3\xadtica\n_START_PARAGRAPH_\nBakel, una cosmopolita ciutat soninke de comer\xc3\xa7, era objectiu de l\'expansi\xc3\xb3 francesa de mitjans del segle\xc2\xa0xix. Aquesta fotografia va ser presa pels membres del coronel Joseph Galli\xc3\xa9ni, en una campanya per crear protectorats franc\xc3\xa8s fins al riu Senegal en el modern Mali._NEWLINE_L\'antic Imperi soninke va ser governat per un emperador que tenia un gran poder i tenia el control del comer\xc3\xa7 trans-sahari\xc3\xa0. El seu poder estava limitat per algunes persones notables que estaven a c\xc3\xa0rrec de l\'administraci\xc3\xb3, els impostos, l\'ex\xc3\xa8rcit, la just\xc3\xadcia i els drets d\'altres. Aix\xc3\xad que el govern central de l\'imperi estava compost per l\'emperador i els nobles que podem considerar com a assessors importants. Fins i tot despr\xc3\xa9s de la caiguda de l\'imperi de la majoria de les fam\xc3\xadlies soninke encara es mant\xc3\xa9 aquesta jerarquia als seus pobles. En l\'organitzaci\xc3\xb3 cada soninke ocupa un lloc en aquest nivell. No es pot ser un rei o un ferrer per elecci\xc3\xb3, sin\xc3\xb3 que el pare ensenya als seus fills quines habilitats desenvoluparan. S\'entenen com un m\xc3\xa8rit que s\'hereta dels avantpassats._NEWLINE_Des de l\'\xc3\xa8poca precolonial, la societat soninke practicava el comer\xc3\xa7 d\'esclaus i progressivament va esdevenir una societat esclavista. Fins a finals del segle\xc2\xa0xix, a les regions soninkes, un ter\xc3\xa7 o la meitat de la poblaci\xc3\xb3 eren esclaus. Per controlar-los, se\'ls confina en barris espec\xc3\xadfics dels pobles, un costum que encara es mant\xc3\xa9.'